《与孝常登善权》
元代·周砥

马公才力世希有，金石千章喧众口。登高览古心不极，嗟我何人敢为偶。

龙岩苍苍逼星斗，擘华亲逢巨灵手。坐看中断两崖立，百折飞湍怒蛟吼。

石房空中多怪奇，意象物物神龙守。虹光忽坠金毕逋，把光照遍青珊瑚。

海涛惊翻屹不动，仙乐嘈嘈听有无。亿昔回舟洞庭野，七十二峰奔万马。

蹑云丹梯不可望，俯仰鸢鱼相上下。请君歌诗歌《大雅》，绝壁搴萝与君写。

作者简介：元末平江路吴县人，寓居无锡，字履道。博学工文辞。兵乱避地，至宜兴，居马治家。与治善者多置酒招饮，厌之，一夕留书别治，夜半遁去。归里，与高启、杨维桢等交往。书画益工。后游会稽，死于兵乱。有《荆南唱和集》。